钦定古今图书集成/明伦汇编/宫闱典/第097卷 > 《驸马昌王世德碑》张士观
## 钦定古今图书集成/明伦汇编/宫闱典/第097卷 > 《驸马昌王世德碑》张士观

至治元年十二月癸亥，制赠驸马昌王阿失高祖孛
秃为推忠宣力佐命开国功臣、太师、开府仪同三司、
驸马都尉、上柱国，追封昌王，谥“忠武”；高祖妣公主帖
木伦、公主果真并追封昌国大长公主；曾祖锁儿哈
宣忠保大翊运开国功臣、太师、开府仪同三司、驸马
都尉、上柱国，追封昌王，谥“忠定”；曾祖妣公主不海罕
追封昌国大长公主；祖扎忽《儿陈》推诚靖远佐运赞
治功臣、太师、开府仪同三司、驸马都尉、上柱国，追封
昌王，谥“忠靖”；祖妣公主也孙真，追封昌国大长公主；
父《忽邻》效忠保德辅运佐理功臣、太师、开府仪同三
司、驸马都尉、上柱国，追封昌王，谥“忠宣”；妣公主伯牙伦公主卜兰奚，并追封昌国大长公主，公主益里海
涯，追封皇姑昌国大长公主。既颁恤典，又诏翰林文
诸石臣士观祗奉明诏。按《世系》“王族”为亦启列氏，以
小字阿失行。忠武蚤逢兴运，从太祖皇帝起朔方，同
诸豪杰饮水于黑河，要结盟誓，经启疆宇。初，太祖遣
使四方，询访人情，至忠武所。时忠武止畜一牝羊，烹
其羔，迎劳使者。又以使者马瘠，易以己之良马。使回，
并烹牝羊饯之。使者复命，具以忠武诚款对。上嘉之，
遂以皇妹帖木伦公主下嫁，实生忠定。帖木伦公主
殁，继尚皇女果真公主。尝从征乃蛮，翊卫左右，未始
少离。上闵其劳，以所获户民多赐其部。我师既破长
城，右遣国王木华黎经略北京，左遣忠武规取阿八
合、亦马合等城，所得汉民，即赐忠武，且谕旨曰：“诸部
各遣子弟入侍。”时火鲁剌带、哈儿八台违旨，命忠武
提兵千人诛之以令众，复以所隶百姓赐之。迨上征
河西，扈跸戎行，备著勤劳。师未旋，鼎湖上仙。甫旬日，
忠武亦卒。太宗震悼不已，曰：“孛秃事我皇考，宣力良
多，今已云亡，送还本土。”遂葬于乞只儿，仍禁其地，三
年如国家制。忠定继起，擢为万户，尚宗女不海罕公
主。总戎南征，攻嘉州破之，师还，卒于道。忠靖从定宗
皇帝讨平万奴有功，尚宗女也。《孙真公主》忠宣先尚
宪宗女伯牙伦公主，以失列吉叛，屡著战功。继尚宗
女卜兰奚公主，征乃颜，扈从乘舆，忠勤备至。世祖怜
之，赐名霸突。霸突，译云骁勇也。维亦启列氏，世笃忠
贞，积庆流祉，至王益大。王生资英果，年十五已能从
征乃颜，躬履行阵，至今不懈，却敌奏功者屡矣。是以
尚宗女撒儿塔陈公主。岁辛丑，与都瓦战，射中其足。
成宗录其功，以皇女益里海涯公主下嫁之，是生今
上皇后及晋王妃亦邻真八剌，继尚宪宗女孙买的
公主。武宗即位，袭为万户，赏赉优渥，颁金印，封昌王，
仍置王府。迨仁宗朝，赐文豹及海东青白鹘，岁以为
常。今上即位，赐楮币一万，定西马及七宝带各一。太
皇太后继赐楮币万定。子七人：曰失剌浑台，尚宗王
木南子。东亦勒真公主，撒儿塔陈公主出也；曰监臧
八剌；曰阿剌纳，失里买的公主出也；曰塔海；曰汝奴
朵儿只、监臧朵儿只。臣窃惟由汉以来，言世家者，必
曰袁氏之四世五公，高密之重侯累将，载在《方策》，以
为美谈。王家由高、曾以来，载德象贤，忠事我朝，至于
奕世封王，一门尚主，国家所以崇德报功，斯亦至矣。
其宠贵视袁氏、邓氏宜无少让，而隆名伟绩，则又过
之，以之铭钟鼎，书竹帛，其谁曰不然。臣士观谨再拜
稽首而献。铭曰：

“于皇圣元，受命于天。群雄入彀，载造坤乾。忠武崛起，
俪景同翻。翼佐王烈，执锐披坚。矫矫忠定，奋其才贤。
光依日月，躬属櫜鞬。四征弗庭，所向无前。在定宗世，
孽竖扰边。乃命忠靖，扈跸周旋。与谋帷幄，奏捷戎轩。
忠宣继之，不懈益虔。却敌伐叛，智勇兼全。笃生昌王，
于蕃于宣。靖氛沙漠，忠力益殚。惟帝念劳，追恤其先。
何以宠之，国姻世联。何以贵之，王爵世延。诏纪金石，
誓有河山。特以表忠，千载永传。